গীতা একা নন, এরকম আরও অনেক গীতাই আছেন পুরুলিয়ার প্রত্যন্ত গ্রামগুলিতে। যেমন কুনামি মাণ্ডি মুর্মু, ছটুমণি কারদিপ এঁরা সকলেই টাটা ট্রাস্ট এবং গুগলের যৌথ সামাজিক উদ্যোগ ইন্টারনেট সাথির সদস্য। এই প্রকল্পে যুক্ত হওয়ার আগে এঁদের কেউই কস্মিনকালেও ইন্টারনেট কী বস্তু জানতেন না। এখন রীতিমত সকলকে ইন্টারনেট খুলে, গুগল সার্চ করে পরামর্শ দেন। স্বনির্ভর গোষ্ঠীর সঙ্গে কাজ করেন ওঁরা। সাইকেলে চেপে গ্রামের এ-প্রান্ত থেকে ও-প্রান্ত ঘুরপাক খান। দূর থেকে বাচ্চারা বলে আইসক্রিম দিদি এসে গেছে। তারপর নানান আবদার... কারও টমেটো চাষে কী সার নতুন উঠেছে, বাজারে কোন বীজ ভালো? শুধু কি তাই, বিনি পয়সায় মথুরা বৃন্দাবন ঘুরিয়ে আনার আবদারও রাখতে হয়। মোবাইলের ছোট্ট স্ক্রিনে যখন ফুটে ওঠে ছবি গোটা পাড়া কাঁপিয়ে হাততালি পড়ে।